Vermeende aanvaller op plaas doodgeskiet(Argieffoto: Pexels) ’n Vermeende plaasaanvaller is Woensdagaand op ’n plaas in die omgewing van Hankey in die Oos-Kaap doodgeskiet. Die eienaar van die plaas – wat in Augustus verlede jaar óók op sy plaas aangeval en gewond is – het gisteraand uit oënskynlike selfverdediging opgetree, sê Fred Vermaak, voorsitter van AfriForum se tak op Jeffreysbaai. Volgens Vermaak se inligting het die plaaseienaar een skoot afgevuur nadat die verdagte toegang tot die plaas verkry het. AO Majola Nkohli, polisiewoordvoerder, sê polisiebeamptes is omstreeks 21:45 na die plaas op die R330 in die omgewing van Hankey ontbied, nadat die vermeende aanvaller binne die plaashuis geskiet is. Die verdagte het na bewering nog geleef met nooddienste se aankoms op die toneel, maar het later aan sy beserings beswyk. Die polisie ondersoek nou ’n saak van moord. “Die omstandighede rakende die voorval vorm deel van die ondersoek. Nog niemand is in dié stadium in hegtenis geneem nie en die saak word ondersoek,” sê Nkohli.